Un zbor TAROM care circula pe ruta Paris – Bucureşti a avut probleme, vineri seară, 24 mai, după ce aeronava a lovit păsări şi a revenit pe aeroportul de unde a plecat imediat după decolare, transmite, sâmbătă, BoardingPass, site specializat în ştiri din aviaţie.
”Piloţii Boeingului 737-800NG TAROM care opera în seara zilei de 24 mai 2024 zborul RO384 Paris - Bucureşti au decis să revină pe aeroportul de origine imediat după decolare. Motivul? Problemă tehnică la unul dintre motoare, cauzată de un impact cu păsări”, a transmis, sâmbătă, 25 mai, BoardingPass.
TAROM nu a comunicat până în prezent date despre incident.
Potrivit sursei citate, avionul, înmatriculat YR-BGJ, se află în continuare pe aeroportul Charles de Gaulle din capitala Franţei.